I oktober begyndte det at vende - her blev der fastansat 104 på den store Aalborg-fabrik. I november blev der hyret 40 flere. Og planen er, at der her i julemåneden igen er 40 vikarer, som skal konverteres til faste folk. I alt løber det op i knap 200 arbejdere, som nu får mere tryghed i deres arbejdsliv. Det skriver Fagbladet 3F. Fællestillidsmand i Siemens Aalborg, Thomas Fischer, er behersket positiv: - Det er godt, at Siemens langsomt er ved at bevæge sig i den rigtige retning, siger han. Ansættelsen af vikarer kommer i kølvandet på en længere periode, hvor virksomheden har hyret flere og flere vikarer i takt med, at der er kommet flere ordrer. Det er blevet mødt af skarp kritik. For et halvt år siden var der omkring 900 vikarer og 900 fastansatte i Aalborg. Her lød det fra Siemens, at virksomheden havde et mål om "kun" 25 procent vikarer. Senere blev dette mål hævet til 30 procent. Og der blev fortsat hyret vikarer, således at man for et par måneder siden nåede op på et godt stykke over 50 procent. Planen er nu, at der i 2015 skal fastansættes omkring 25 vikarer om måneden. Det har ikke været muligt at få en kommentar fra Siemens.

Opsummering:
Siemens Wind Power er gået i gang med at fastansætte nogle af de vikarer, som virksomheden benytter sig af i stor stil.